**Plutind pe apa dintre stufuri**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trec, uneori, prin timp, plutind pe ape

Ce văluresc, ducându-și greul lor

Departe, în tărâm de visător

Ce nu-l mai vrea în tresăriri de pleoape.

Eram, pe-atunci, în ani când o lumină

Călătorea în gândul tău și-al meu

Și căuta doritul apogeu

Al vieții, pe a timpului colină.

Din depărtări, știam că-mi simți privirea

Și mă privești, la rândul tău, zâmbind,

Știam că simți cum brațele-mi, icnind,

Trădează-n pieptul meu neobosirea.

Aveam un ghionder, împingeam o lotcă

Pe apa dintre stufuri și vânam

Cât pentru mine, dar și cât plăteam

Pescarilor cu-arome vagi, de votcă.

Iar seara, mai târziu, urma scrisoarea

În care-ți povesteam, de peste zi,

Tot ce-am făcut și îmi doream să știi,

Să uiți de dor, să uiți și depărtarea.